Na temelju članka 10. stavka 1. Odluke o Stipendiji Grada Zagreba za deficitarna zanimanja (Službeni glasnik Grada Zagreba 30/23 i 29/24),

**gradonačelnik Grada Zagreba raspisuje**

**NATJEČAJ**

**ZA DODJELU STIPENDIJE GRADA ZAGREBA ZA DEFICITARNA ZANIMANJA STUDENTIMA OSTALIH GODINA STUDIJA ZA AKADEMSKU GODINU 2024./2025.**

**1**. Za akademsku godinu 2024./2025. redovitim studentima ostalih godina sveučilišnih ili stručnih prijediplomskih i diplomskih studija ili sveučilišnih integriranih studija u Gradu Zagrebu i na sastavnicama Sveučilišta u Zagrebu, za studije utvrđene Listom deficitarnih zanimanja na području Grada Zagreba za akademsku godinu 2024./2025. KLASA: 604-01/24-01/8, URBROJ: 251-01-12-24-2 od 3. 4. 2024. i Dopunom Liste deficitarnih zanimanja na području Grada Zagreba za akademsku godinu 2024./2025. KLASA: 604-01/24-01/8, URBROJ: 251-01-12-24-5 od 10. 7. 2024. dodijelit će se:

|  |  |
| --- | --- |
| **NAZIV STUDIJA** | **BROJ STIPENDIJA** |
| Matematika; smjer: nastavnički (prijediplomski i diplomski studij)  Matematika i informatika; smjer nastavnički (diplomski studij)  Matematika i fizika; smjer: nastavnički (integrirani studij) | **6** |
| Fizika; smjer: nastavnički (integrirani studij)  Fizika i kemija; smjer: nastavnički (integrirani studij)  Fizika i informatika; smjer: nastavnički (integrirani studij) | **4** |
| Biologija i kemija; smjer: nastavnički (integrirani studij) | **4** |
| Rehabilitacija (prijediplomski studij)  Edukacijska rehabilitacija (diplomski studij) | **6** |
| Logopedija (prijediplomski i diplomski studij) | **10** |
| Rani i predškolski odgoj i obrazovanje (prijediplomski i diplomski studij) | **20** |
| Medicina (integrirani studij) | **18** |
| Sestrinstvo (prijediplomski, sveučilišni i stručni studij) | **10** |

**2.** Pravo sudjelovanja na Natječaju za dodjelu Stipendije imaju studenti koji se školuju na studiju navedenom u tabeli u točki 1. ovoga Natječaja i koji ispunjavaju sljedeće uvjete:

- da su državljani Republike Hrvatske;

- da imaju prijavljeno prebivalište na području Republike Hrvatske;

- da su redoviti studenti sveučilišnih ili stručnih prijediplomskih i diplomskih studija ili sveučilišnih integriranih studija u Gradu Zagrebu ili na nekoj sastavnici Sveučilišta u Zagrebu;

- da su u prethodnoj akademskoj godini bili upisani na taj studij ili, ako se radi o diplomskom studiju, na neki od prijediplomskih studija, i da su, osim iz opravdanih razloga, u prethodnoj akademskoj godini ostvarili najmanje 40 ECTS bodova s ukupnim prosjekom ocjena najmanje 3,5, a studentima završne godine studija, dodatno, da je do završetka studija preostalo najmanje 30 ECTS bodova;

- za studente koji su u prethodnoj akademskoj godini upisali mirovanje studija, odnosno nisu neposredno nakon završenoga prijediplomskog studija upisali diplomski studij, da su, osim iz opravdanih razloga, ostvarili najmanje 40 ECTS bodova s ukupnim prosjekom ocjena najmanje 3,5 u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje za trajanja statusa redovitog studenta za tekuću akademsku godinu na deset mjeseci, odnosno pet mjeseci, ako u tom roku prema studijskom programu za koji je Stipendija odobrena, završava nastavni plan korisnika Stipendije, računajući od 1. listopada 2024.

Mjesečno Stipendija iznosi neto 520,00 eura.

**4.** Kriteriji za utvrđivanje liste kandidata za dodjelu Stipendije su:

OSNOVNI KRITERIJI:

-   uspjeh na studiju,

-  izvannastavna postignuća ostvarena u prethodnoj godini odnosno godini koja je prethodila godini mirovanja studentskih obveza ako je bilo upisano mirovanje studija, ili u posljednjoj godini u kojoj su imali status redovitog studenta ako neposredno nakon završenog preddiplomskog studija nije upisan diplomski studij (objavljeni radovi u znanstvenim i stručnim časopisima, izlaganja na znanstvenim ili stručnim konferencijama, sudjelovanja u znanstvenim ili stručnim projektima, nagrade na značajnim natjecanjima te vrijedna priznanja) kao i kontinuirano bavljenje sportom posljednje 2 godine odnosno ako je za vrijeme studija za koji podnosi prijavu redoviti student još jednog studija.

DODATNI KRITERIJ:

* socioekonomski status (vidi točku 7., Tablicu 2. pod 4.)

Kandidati će se prvenstveno rangirati na temelju bodova ostvarenih prema osnovnim kriterijima, a ako više kandidata na temelju osnovnih kriterija ostvari isti broj bodova kao zadnji kandidat na rang-listi u pojedinom studiju, oni će se rangirati i po dodatnom kriteriju. Ako i nakon primjene dodatnog kriterija više kandidata ostvari isti broj bodova kao zadnji na rang-listi u pojedinom studiju, na rang-listu uvrštavaju se svi kandidati koji su po dodatnom kriteriju ostvarili isti broj bodova u tom studiju.

**5**. Stipendiju mogu ostvariti najviše dva kandidata iz jednog kućanstva.

Kandidati ne mogu ostvariti Stipendiju za istu godinu studija za koju im je već bila dodijeljena stipendija, kao ni za već stečenu kvalifikaciju na razini studija na koji su upisani.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**6.** Natječaj se objavljuje na internetskoj stranici Grada Zagreba [www.zagreb.hr](http://www.zagreb.hr/).

Prijave na Natječaj podnose se **od četvrtka 31. listopada 2024., od 15.00 sati, do ponedjeljka, 02. prosinca 2024., do 15.00 sati**.

Izvan ovog vremena neće biti moguće podnijeti prijavu na Natječaj.

Prijave na natječaj s potrebnom dokumentacijom podnose se Gradskom uredu za obrazovanje, sport i mlade na jedinstvenom elektroničkom obrascu putem aplikacije „eStipendije“ dostupnom na poveznici: <https://e-pisarnica.zagreb.hr/ePisarnica/#/> .

Obrazac je potrebno ispuniti i učitati svu potrebnu prijavnu dokumentaciju.

Za elektroničku predaju prijave neophodno je posjedovati:  
- NIAS dostupne vjerodajnice za prijavu u sustav,  
- adresu elektroničke pošte (e-mail) ili/i osobni korisnički pretinac u sustavu e-Građani.

Prijave poslane poštom ili osobno u papirnatom obliku ili elektroničkom poštom (e-mailom) neće se uzimati u obzir.

Prijava završava pritiskom na „Pošalji prijavu“. Do tada je moguće prijavu uređivati i pohranjivati u aplikaciji pritiskom na „Spremi“ unutar propisanog roka za predaju prijave na natječaj. Nakon što je prijava uspješno poslana, na adresu elektroničke pošte kandidata odnosno osobni korisnički pretinac u sustavu e-Građani, bit će dostavljena obavijest o zaprimanju prijave s prijamnim štambiljem te naznakom klase, urudžbenog broja i datumom primitka te PIN-om.

Kao datum podnošenja prijave uzimat će se datum elektroničkog zaprimanja prijave u pisarnici.

Prijavom na Natječaj kandidati daju suglasnost nadležnom gradskom upravnom tijelu da se njihovi osobni podaci mogu prikupljati, provjeravati, obrađivati, koristiti, čuvati i objaviti na Prijedlogu rang-liste odnosno na popisu kandidata i popisu podnositelja koji će biti objavljeni na internetskoj stranici Grada Zagreba, te daju suglasnost da se osobni podaci mogu obrađivati, koristiti, čuvati i preuzimati iz službenih evidencija tijela državne uprave sukladno propisima koji reguliraju zaštitu osobnih podataka, a u svrhu ostvarivanja prava na Stipendiju Grada Zagreba za 2024./2025. akademsku godinu. Kandidati daju suglasnost nadležnom gradskom upravnom tijelu za prikupljanje i korištenje kontakt podataka u svrhu ostvarivanja prava na Stipendiju, korištenje odnosno isplatu Stipendije i ispunjavanje obveza iz ugovora o korištenju Stipendije.

DOPUNA PRIJAVE na natječaj

Nakon što pošalje prijavu na natječaj, kandidat ju može samoinicijativno dopuniti pod istom klasom pod kojom je prijava zaprimljena do isteka krajnjeg roka za prijavu. Dopuna dokumentacije podnosi se isključivo na elektroničkom obrascu putem aplikacije eStipendije, na isti način kao što je poslana i sama prijava na Natječaj (potrebno je učitati u sustav i ništa se ne šalje u tiskanom obliku).

Ako nadležno gradsko upravno tijelo utvrdi da prijavi na Natječaj nedostaje neki dokaz o ispunjavanju uvjeta za sudjelovanje na Natječaju (vidi točku 7. Tablicu 1.), pozvat će kandidata putem elektroničke pošte, da u roku od 8 dana od primitka poziva, dopuni dokumentaciju putem aplikacije „eStipendije“. Ako kandidat ne dopuni dokumentaciju u navedenom roku, prijava će biti odbačena kao nepotpuna.

**7.** Potrebna prijavna dokumentacija se učitava u on-line obrazac Prijave dostupan na službenoj internetskoj stranici Grada Zagreba na poveznici <https://e-pisarnica.zagreb.hr/ePisarnica/#/>.

**Potrebna prijavna dokumentacija obuhvaća:**

|  |
| --- |
| **Tablica 1.** - DOKAZI O ISPUNJAVANJU UVJETA NATJEČAJA: |
| 1) domovnica ili elektronički izvod iz knjige državljana;  2) uvjerenje o prebivalištu ili elektronički zapis o prebivalištu ne stariji od dana objave Natječaja;  3) potvrda visokog učilišta o upisu studijskog programa akademske godine 2024./2025. s prijepisom ocjena, ostvarenim ECTS bodovima, prosječnoj ocjeni kandidata u prethodnoj akademskoj godini te podatkom o prosječnoj ocjeni svih studenata prethodne godine studijskog programa (prosjek generacije) zaokruženoj na dvije decimale (NE elektronički zapis);  Ako je kandidat imao upisano mirovanje studija - potvrdu visokog učilišta o upisu na studij akademske godine 2024./2025. s prijepisom ocjena, ostvarenim ECTS bodovima, prosječnoj ocjeni kandidata te podatkom o prosječnoj ocjeni svih studenata studijskog programa (prosjek generacije) godine koja je prethodila godini u kojoj je upisano mirovanje studentskih obveza (NE elektronički zapis).  Ako kandidat nije neposredno nakon završenog prijediplomskog studija upisao diplomski studij - potvrdu visokog učilišta o upisu na studij akademske godine 2024./2025. s prijepisom ocjena, ostvarenim ECTS bodovima, prosječnoj ocjeni kandidata te podatkom o prosječnoj ocjeni svih studenata (prosjek generacije) u posljednjoj godini u kojoj je imao status redovitog studenta (NE elektronički zapis);  4) Ako je kandidat student završne godine studija – potvrda visokog učilišta o preostalom  broju ECTS bodova do završetka studija;  5) pisano obrazloženje i dokumentacija kojom se dokazuje opravdanost ostvarivanja manje od 40 ECTS bodova i manjeg prosjeka ocjena od 3,5 u prethodnoj akademskoj godini – ako je kandidat ostvario manje od 40 ECTS bodova ili prosjek ocjena manji od 3,5. |

|  |
| --- |
| **Tablica 2.** – OSTALI DOKAZI: |
| 1) potvrda o redovnom upisu na još jedan studij u akademskoj godini 2024./2025. - **ako** je kandidat redoviti student još nekog drugog visokog učilišta;  2) dokazi o objavljenim radovima u znanstvenim i stručnim časopisima, izlaganjima na znanstvenim ili stručnim konferencijama (objavljeni rad s nazivom časopisa ili sadržaj časopisa ili potvrda izdavača, program konferencije u kojem je vidljivo ime i prezime izlagača i datum održavanja konferencije), sudjelovanjima u znanstvenim ili stručnim projektima (potvrda profesora ili voditelja projekta), osvojenim nagradama na značajnim natjecanjima (priznanje, pohvalnica ili potvrda organizatora natjecanja, a za sportska prvenstva, potvrda sportskog kluba ili sportskog saveza, NE rezultati natjecanja), te o vrijednim priznanjima (dekanova nagrada, rektorova nagrada i sl, potvrda davatelja priznanja) u prethodnoj godini, odnosno godini koja je prethodila godini mirovanja studentskih obveza ako je bilo upisano mirovanje studija ili u posljednjoj godini u kojoj su imali status redovitog studenta ako neposredno nakon završenog prijediplomskog studija nisu upisali diplomski studij;  3) potvrda sportskog kluba ili saveza o kontinuiranom bavljenju sportom posljednje 2 godine – **ako** se kandidat kontinuirano bavi sportom posljednje 2 godine;  4) socioekonomski status kandidata (DODATNI KRITERIJ) uzet će se u obzir samo ako je više kandidata na temelju osnovnih kriterija ostvarilo isti broj bodova kao zadnji kandidat na rang-listi u pojedinom studiju i ako su priloženi dokazi iz niže navedenih točaka A), B), C) i D), kako slijedi:  NAPOMENA: obvezno se ručno unose podaci u tablicu Izjave o članovima kućanstva  A) ako prosječni mjesečni prihod po članu zajedničkog kućanstva, ostvaren u razdoblju od 1. siječnja do 30. lipnja 2024. godine ne prelazi iznos od **353,15 eura:**  A.1. uvjerenje o prebivalištu ne starije od dana objave Natječaja, za kandidata i sve članove kandidatova kućanstva ili elektroničke zapise o prebivalištu ne starije od dana objave Natječaja;  NAPOMENA: Prosječni mjesečni prihod po članu zajedničkog kućanstva čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga. Drugi neoporezivi primitci su: primici od kamata po obveznicama koji su obračunati nakon 1. siječnja 2016. i primici po osnovi ugovora životnog osiguranja, primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno odredbi članka 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji, obiteljske mirovine i invalidnine koje djeca ostvaruju nakon smrti roditelja prema zakonu kojim se uređuje mirovinsko osiguranje i zakonu kojim se uređuju prava hrvatskih branitelja iz Domovinskog rata i članova njihovih obitelji, prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, obiteljske mirovine odnosno novčane naknade u visini obiteljske mirovine ostvarene prema Zakonu o hrvatskim braniteljima iz Domovinskog rata i članovima njihovih obitelji, primici fizičkih osoba po osnovi izravnih plaćanja u poljoprivredi sukladno posebnim propisima po osnovi kojih se ne utvrđuje dohodak od samostalne djelatnosti, ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja, primici po osnovi dividendi i udjela u dobiti koji ne podliježu oporezivanju, novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).  B) ako je jedan ili su oba roditelja kandidata umrla, nestala, nepoznata ili kandidat živi u kućanstvu s jednim roditeljem ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:  B.1. ako je jedan ili su oba roditelja kandidata umrla, nestala, nepoznata:   * smrtni list ili izvadak iz matice umrlih za preminulog/e roditelja/e; * potvrda nadležnog tijela o nestalom roditelju/ima; * izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata.   B.2. ako kandidat živi u kućanstvu s jednim roditeljem:   * uvjerenje o prebivalištu ili elektronički zapis o prebivalištu, ne stariji od dana objave Natječaja, za kandidata i roditelja s kojim kandidat živi; * izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata; * pravomoćno rješenje ili pravomoćna presuda o razvodu braka ili rješenje suda o određivanju privremene mjere s kojim će roditeljem dijete stanovati, o ostvarivanju osobnih odnosa s djetetom i radi uzdržavanja ili pravomoćno rješenje suda o povjeravanju djeteta jednom roditelju ili uvjerenje Hrvatskog zavoda za socijalni rad da kandidat živi u kućanstvu s jednim roditeljem, ne starije od dana objave Natječaja;   B.3. ako je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:   * pravomoćno rješenje ili uvjerenje Hrvatskog zavoda za socijalni rad da je kandidat pod skrbništvom i/ili koristi pravo na uslugu smještaja izvan vlastite obitelji, ne starije od dana objave Natječaja;   C) ako kandidat živi u kućanstvu s bratom ili sestrom koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak (NAPOMENA: pod bratom i sestrom podrazumijevaju se i polubrat i polusestra):  C.1. ako kandidat živi u kućanstvu s bratom ili sestrom koji su predškolske dobi:   * izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata i za svakog brata i sestru; * uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;   C.2. ako kandidat živi u kućanstvu s bratom ili sestrom u sustavu redovitog osnovnoškolskog, srednjoškolskog i visokog obrazovanja:   * izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata i za svakog brata i sestru; * uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;   C.3. ako kandidat živi u kućanstvu s bratom ili sestrom koji su korisnici prava na doplatak za pomoć i njegu ili prava na osobnu invalidninu odnosno prava na inkluzivni dodatak:   * izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata i za svakog brata i sestru; * uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru; * rješenje o priznavanju prava na doplatak za pomoć i njegu ili osobnu invalidninui dokaz o uplati u rujnu ili listopadu 2024. (uplata za 8. ili kasniji mjesec) ili potvrda Hrvatskog zavoda za socijalni rad da brat ili sestra kandidata ostvaruje pravo na doplatak za pomoć i njegu ili osobnu invalidninu, ne starija od dana objave Natječaja, za svakog brata ili sestru; * ili Rješenje Hrvatskog zavoda za socijalni rad o ostvarenom pravu na inkluzivni dodatak i dokaz o uplati u rujnu ili listopadu 2024. (uplata za 8. ili kasniji mjesec), za svakog brata ili sestru.   D) ako je kandidat roditelj:  D.1. izvadak iz matice rođenih ili elektronički izvod iz matice rođenih ne stariji od dana objave Natječaja, za svako kandidatovo dijete. |

**8.** Prijedlog rang-liste studenata ostalih godina studija s popisom kandidata čije su prijave potpune, pravovremene i ispunjavaju uvjete Natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune, nepravovremene ili ne ispunjavaju uvjete Natječaja, bit će objavljeni na internetskoj stranici Grada Zagreba u roku od 60 dana od dana isteka roka za podnošenje prijava.

Gradonačelnik utvrđuje konačnu listu za dodjelu Stipendija.

**9**. Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenja.

Korisnik Stipendije obvezan je u roku od jedne godine nakon završetka školovanja, zaposliti se i raditi na području Grada Zagreba najmanje onoliko vremena koliko je primao Stipendiju, što dokazuje elektroničkim zapisom o radnopravnom statusu ili potvrdom o stažu Hrvatskog zavoda za mirovinsko osiguranje.

Korisnik Stipendije, uz suglasnost davatelja Stipendije, može prihvatiti i zaposlenje na području Republike Hrvatske, čime se oslobađa obveze rada na području Grada Zagreba.

Obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog zavoda za zapošljavanje duže od šest mjeseci, što dokazuje potvrdom nadležnog zavoda za zapošljavanje.

Korisnik Stipendije koji se obrazovao za zanimanje u području odgoja i obrazovanja te u području zdravstva i socijalne skrbi, dužan je obvezu rada na području Grada Zagreba odnosno Republike Hrvatske odraditi u javnom sektoru.

**10**. Korisnik Stipendije dužan je o svakoj promjeni osobnih i kontakt podataka, prebivališta, ostvarenju prava na stipendiju financiranu javnim sredstvima od drugog stipenditora i svim drugim promjenama koje utječu na korištenje Stipendije i izvršavanje ugovora o korištenju Stipendije, pisanim putem u roku od 15 dana od nastalih činjenica, obavijestiti nadležno gradsko upravno tijelo.

Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat.

**11.** Korisnik Stipendije dužan je vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako  je za trajanja ugovora o korištenju Stipendije primao novčanu stipendiju financiranu javnim sredstvima drugog stipenditora, ako iz neopravdanih razloga, koje procjenjuje Povjerenstvo, u akademskoj godini za koju je primao stipendiju, ostvari manje od 40 ECTS bodova ili u završnoj godini ne ostvari najmanje 30 ECTS bodova, ili naknadno upiše mirovanje ili odustane od studija, ako izgubi status redovitog studenta, ako postupi suprotno odredbama o zapošljavanju, ako bez opravdanog razloga i u roku ne dostavi podatke o školovanju i zaposlenju.